**ALIM – Archivio della Latinità Italiana del Medioevo**

**Gregorius II papa, Epistolae,**

W. Gundlach, MGH Epistolae III, Berolini 1892, p. 93 et E. Dümmler, ibidem, pp. 258; 266-270; 273-277; 700-701

p. 93

GREGORIUS EPISCOPUS, SERVUS SERVORUM DEI, AUSTROBERTO REVERENDISSIMO   
FRATRI, SANCTAE VIENNENSIS ECCLESIAE ARCHIEPISCOPO.   
Desiderabiles literas vestrae sanctitatis accepi, in quibus indicastis, statum ecclesiae   
catholicae pietate firmum apud ecclesiam Gallorum manere. Beati enim Petri   
fides in soliditate fundata est, quae illuc plena manavit ac sincerissima, domino Deo   
nostro cooperante, persistit nec ullis errorum moribus suffunditur. Munera, quae   
misistis in odorem suavitatis peregrinis et captivis Deo offerenda, gratanter quasi   
benedictionem suscepimus et indigentibus Christi sustentationem praebuimus. Ipse   
dominus noster Iesus Christus, qui coepit in vobis opus bonum, perficiet usque in   
diem Christi Iesu.   
Reverendum fratrem Bonifacium rudibus gentibus episcopum designavimus, quem   
vestra caritas principibus Francorum insinuare non gravetur, ut legationem nostram   
adimpleat.   
Auctoritatem ecclesiae vestrae, quam venerabiliter usa a beato Petro promeruit   
quamque usque nunc praedecessoribus meis firmantibus retinet, et roborare cupimus   
et ut inde decoretur ecclesia vestra volumus et apostolico dono praeoptamus.   
Data pridie Kalendas Septembris, imperante piissimo Leone augusto anno III,   
regni eius.

p. 258

GREGORIUS SERVUS SERVORUM DEI BONIFATIO RELEGIOSO   
PRESBITERO.   
Exigit manifestata nobis relegiosi propositi tui pie in Christo flagrantis intentio   
et adprobata sincerissima fidei tuae perlata relatio, ut ad dispensationem verbi divini,   
cuius per gratiam Dei curam gerimus, te conministro utamur. Experientes proinde,   
te ab infantia sacras litteras didicisse profectusque indolem ad augmentum crediti   
caelitus talenti prospectu divini amoris extendere, videlicet gratiam cognitionis caelestis   
oraculi in laborem salutiferae praedicationis – ad innotescendum gentibus incredulis   
mysterium fidei – instanti conatu expendere, conlaetamur fidei tuae et adiutores   
effici cupimus gratiae praerogatae. Idcirco, quia praemissi conatus pium   
affectum usque ad apostolicae sedis modesta praevisione perduxisti consultum – ut,   
membrum ex membro, proprii corporis caput requirens, motum mentis probares,   
capitisque arbitrio humiliter te submittens, eius directioni iusto tramite properans,   
solidati conpaginis plenitudo exsistas – ideo in nomine indivisibilis trinitatis per inconcussam   
auctoritatem beati Petri apostolorum principis, cuius doctrinae magisteriis   
dispensatione fungimur et locum sacrae sedis amministramus, modestiam tuae relegionis   
instituimus atque praecipimus, ut in verbo gratiae Dei – quo igne salutifero,   
quem mittere Dominus venit in terram, enitere videris – ad gentes quascumque   
infidelitatis errore detentas properare Deo comitante potueris, ministerium regni Dei   
per insinuationem nominis Christi domini dei nostri veritatis suasione designes et per   
spiritum virtutis et dilectionis ac sobrietatis praedicationem utriusque testamenti mentibus   
indoctis consona ratione transfundas. Disciplinam denique sacramenti, quam ad   
initiandos Deo praevio credituros tenere studeas, ex formula officiorum sanctae nostrae   
apostolicae sedis – instructionis tuae gratia, praelibata – volumus ut intendas.   
Quod vero actioni susceptae tibi deesse perspexeris, nobis, ut valueris, intimare curabis.   
Bene vale.   
Data Id. Maii, imperante domno piissimo augusto Leone a Deo coronato magno  
Imperatore anno tertio, post consulatum eius anno tertio, indictione secunda.

p. 266

GREGORIUS EPISCOPUS, SERVUS SERVORUM DEI, UNIVERSIS REVERENTISSIMIS   
ET SANCTISSIMIS FRATRIBUS, COEPISCOPIS, RELEGIOSIS   
PRESBITERIS SEU DIACONIBUS, GLORIOSIS DUCIBUS, MAGNIFICIS CASTALDIIS,   
COMITIBUS ETIAM VEL CUNCTIS CHRISTIANIS DEUM TIMENTIBUS.   
Sollicitudinem nimiam gerentes pro speculatione credita – quia “in umbra mortis”   
aliquas gentes in Germaniae partibus vel plaga orientali Reni fluminis, antiquo hoste   
suadente, errare: quasi sub relegione christiana idolorum culturae eos servire   
cognovimus; aliquos vero, qui necdum cognitionem Dei habentes nec baptismatis   
sacri unda sunt loti, sed conparatione brutorum animalium pagani factorem non recognoscunt –   
necessario pro utrorum inluminatione ad predicandum recte fidei   
verbum harum portitorem Bonifatium, reverentissimum fratrem nostrum, episcopum   
apud eisdem partibus dirigere studuimus, ut et illis predicando verbum salutis vitam   
provideat sempiternam et, si quos forte vel ubicumque a recte fidei tramite destitisse   
cognoverit aut astutia diabolica suasos erroneos repererit, corrigat atque sui edocatione   
ad portum reportet salutis eosque ex apostolicae sedis huius doctrina informet   
et in eadem catholica fide permanere instituat.   
Cui, hortamur, ob amorem domini Iesu Christi et apostolorum eius reverentiam   
ut in omnibus solaciare nisibus totis debeatis eumque in nomine Iesu Christi recipiatis,

p. 267

ut scriptum est de suis discipulis: “Qui vos recipit, me recipit”; providentes insuper   
necessaria itineris eius, comites tribuentes, cibum etiam ac potum vel si quid   
eguerit largientes, ut uno labore et socia voluntate opus sibi creditum pietatis et   
negotium salutis annitente Deo proficiatur, atque premia laboris percipere mereamini   
deque conversione errantium merces vobis ascribatur in caelis. Si quis itaque   
huic Dei famulo ad inluminationem gentium ab hac apostolica atque catholica Dei   
aecclesia destinato adsensum vel concursum prebuerit, exorantibus apostolorum principibus,   
consortia mereatur sanctorum martyrum Iesu Christi. Si quis vero, quod   
non optamus, adversando eius praepedire conatus fuerit labori aut contrarius exstiterit   
ministerio sibi credito successorumque eius eundem laborem intrantium, ex   
sententia divina anathematis vinculo percellatur, perpetuae dampnationi subiaceat.   
Bene valete.   
Data Kalendis Decembris, imperante domno piissimo augusto Leone a Deo   
coronato magno imperatore anno semptimo, post consulatum eius anno semptimo, sed et   
Constantino magno imperatore eius filio anno quarto, indicatione sexta.

GREGORIUS EPISCOPUS, SERVUS SERVORUM DEI, CLERO, ORDINI ET   
PLEBI CONSISTENTI, DILECTISSIMIS FILIIS IN DOMINO, SALUTEM.   
Probabilibus desideriis nihil attulimus tarditatis, fratrem iam et coepiscopum   
nostrum Bonifatium vobis ordinavimus sacerdotem. Cui dedimus in mandatis, ne   
umquam ordinationes praesumat inlicitas; ne bigamum aut qui virginem non est   
sortitus uxorem neque inlitteratum vel in qualibet corporis parte vitiatum aut ex   
penitente vel curiae aut cuilibet condicioni obnoxium notatumque ad sacros ordines   
permittat accedere; sed, si quos huiusmodi forte reppererit, non audeat promovere.   
Afros passim ad aecclesiasticos ordines praetendentes nulla ratione suscipiat, quia   
aliqui eorum Manichei, aliqui rebaptizati saepius sunt probati. Ministeria atque ornatum   
aecclesiae, vel quicquid illud est in patrimonio eiusdem, non minuere studeat sed   
augere. De reditu vero ecclesiae vel oblatione fidelium quattuor faciat portiones;

p. 268

quarum unam sibi ipse retineat, alteram clericis pro officiorum suorum sedulitate   
distribuat, tertiam pauperibus et peregrinis, quartam aecclesiasticis fabricis noverit reservandam,   
de quibus divino erit redditurus iudicio rationem. Ordinationes vero   
presbiterorum seu diaconorum non nisi quarti, septimi et decimi mensium ieiuniis,   
set et ingresso quadragessimali atque mediante vespere sabbati noverit celebrandas.   
Sacrosancti autem baptismi sacramentum non nisi in paschali festivitate et pentecosten   
noverit esse praebendum, exceptis his qui, mortis urguente periculo, ne in aeternum   
pereant, talibus oportet remediis subvenire. Huic ergo sedis nostrae praecepta servanti   
devotis animis obsequi vos oportet, ut inreprehensibile placidumque fiat corpus   
aecclesiae per Christum dominum nostrum, qui vivit et regnat cum deo patre omnipotente   
et spiritu sancto per omnia saecula saeculorum.   
Deus vos incolomes custodiat, dilectissimi filii.   
Data Kalendis Decembris, imperante domno piissimo augusto Leone a Deo coronato   
magno imperatore anno septimo, post consulatum eius anno septimo, sed et   
Constantino magno imperatore eius filio anno quarto, indictione sexta.

VIRIS MAGNIFICIS, FILIIS ASULFO, GODOLAVO, WILAREO, GUNDHAREO,   
ALVOLDO ET OMNIBUS DEO DILECTIS THURINGIS, FIDELIBUS   
CHRISTIANIS, GREGORIUS PAPA.   
Insinuatam nobis magnificae in Christo fidei vestrae constantiam agnoscentes –   
quod paganis conpellentibus vos ad idola colenda fide plena responderitis, magis velle   
feliciter mori quam fidem semel in Christo acceptam aliquatenus violare – nimia   
exultatione repleti grates debitas persolvimus Deo nostro et redemptori, bonorum   
omnium largitori. Cuius gratia comitante, vos ad meliora et potiora optamus proficere   
et ad confirmandum fidei vestrae propositum sanctae sedi apostolicae religiosis mentibus   
adherere et, prout opus poposcerit sacrae religionis, a memorata sancta sede   
apostolica, spiritali omnium fidelium matre, solacium quaerere, sicut decet filios coheredes   
regni a regali parente, ministerio quoque praesentis fratris karissimi Bonifatii.   
Quem ad vos episcopum consecratum in sorte praedicationis distinavimus, apostolicis   
institutionibus informatum, ad instruendam fidem vestram. In omnibus volumus et   
hortamur oboedientes ei consentire ad conplementum in Domino vestrae salvationis.

p. 269

DOMNO GLORIOSO FILIO KAROLO DUCI GREGORIUS PAPA.   
Comperientes te, in Christo, dilectissime, religiosae mentis affectum gerere in   
multis oportunitatibus, debito salutis praemisso, notum facimus Deo dilectae tuae   
dignitati, praesentem fratrem Bonifacium – fide et moribus approbatum, a nobis episcopum   
consecratum atque institutionibus sanctae sedis apostolicae, cui Deo auctore   
praesidemus, aecclesiae generali sollicitudine, informatum – ad praedicandum plebibus   
Germaniae gentis ac diversis in orientali Reni fluminis parte consistentibus, gentilitatis   
errore detentis vel adhuc ignorantiae obscuritatibus praepeditis, necessario destinare.   
Pro quibus eum gloriosae benivolentiae tuae omnimodo commendamus, ut eum   
in omnibus necessitatibus adiuvetis et contra quoslibet adversarios, quibus in Domino   
praevaletis, instantissime defendatis, certissime retinentes, Deo vos exhibere, quaecunque   
huic promptissimo impenderitis favore; qui, sanctis apostolis suis ad lucem   
gentium destinatis, suscipientibus eos se suscipiendum praedixit. Quorum institutionibus   
per nos informatus, praemissus antistes in sorte praedicationis procedit.  
---------------------------------------------------------------------------------------------------------  
GREGORIUS PAPA UNIVERSO POPULO PROVINCIAE ALTSAXONUM.   
“Sapientibus et insipientibus debitor sum”, fateor, karissimi, “volens vos scire,   
qualem sollicitudinem habeam pro vobis” – et pro his, qui verbum exhortationis fidei   
Iesu Christi domini nostri susceperunt et qui adhuc suscepturi sunt –, “ut consolentur   
corda vestra instructa in caritate et in omnes divitias plenitudinis intellectus,   
in agnitionem mysterii Dei patris Iesu Christi”, ut ait egregius apostolus, “in quo sunt   
omnes thesauri sapientiae et scientiae absconditi. Hoc autem dico, quoniam prope   
est regnum Dei, ut nemo vos amplius decipiat in sublimitate sermonum”, ut in quocumque   
metallo salutem vestram quaeratis, adorantes idola manu facta, aurea, argentea,   
aerea, lapidea vel de quacumque materia facta. Qui falsidica numina a paganis antiquitus   
quasi dii vocati sunt, in quibus demones habitare noscuntur; “quoniam omnes

p. 270

dii gentium, ut ait scriptura, demonia sunt”; dominus autem Deus noster caelos fecit.   
Quicumque autem in vobis susceperunt Christum Iesum dominum nostrum, in ipso   
ambulent, “radicati et superaedificati et confirmati fide, abundantes in gratiarum actionem.   
Videte, ne quis vos amplius decipiat per philosophiam et inanem fallatiam”.   
Astutiores enim sunt filii tenebrarum quam filii lucis. Discedite, filii, ab idolorum   
cultura; et accedite et adorate dominum Deum nostrum, “qui fecit caelum et terram,   
mare et omnia quae in eis sunt”; et vultus vestri non erubescent. Unus enim dominus   
hominum, volucrum, quadrupedum et piscium, qui est benedictus in secula seculorum.   
Expoliate ergo vos veterem hominem, et induite Christum novum, deponentes omnia:   
iram, indignationem, malitiam, blasphemiam; turpem sermonem nolite de ore vestro   
producere. Ab idolorum cultu recedite; iam enim advesperascit dies. Nolite esse   
otiosi; sed potius operamini opus bonum, ut Christus habitet in vobis. Et “quodcumque   
facitis in verbo aut in opere, in nomine domini nostri Iesu Christi, gratias agentes   
Deo et patri per ipsum”, respuentes gentilitatis sectam, scientes, vos Dominum habere   
in caelis. “Orationi instantes”, ad ipsum cor erigite, “quoniam magnus est dominus Deus   
noster et laudabilis nimis et terribilis super omnes deos”; “qui vult omnes homines   
salvos fieri et ad agnitionem veritatis pervenire”. Hoc autem commoneo, fratres: ut,   
quicumque voluerit ex vobis ad Christum converti, nullo modo eum prohibeatis neque   
vim ei faciatis sculptilia adorare; quia ipse Christus dominus vivit cum deo patre   
omnipotente in unitate spiritus sancti per omnia secula seculorum. Amen.   
Carissimi, fidelis minister et conservus in Domino, quem misi ad vos Bonifatium,   
fratrem ac coepiscopum meum, ad hoc ipsum, ut cognoscat quae circa vos sunt, et   
consoletur corda vestra cum exortationis verbo in Christo Iesu domino nostro; ut a   
diabolica fraude liberati mereamini adoptionis filiis aggregari et ut ab aeterna damnatione   
liberati vitam habeatis aeternam.

p. 273

REVERENTISSIMO ET SANCTISSIMO FRATRI BONIFATIO COEPISCOPO   
GREGORIUS SERVUS SERVORUM DEI.   
Creditae speculationis sollicitudine permoti, evangelica quoque institutione, qua   
ait: “Obsecrate dominum messis, ut eiciat operarios in messem suam”, tuam proinde   
reverendam fraternitatem ad imitationem apostolorum – ut Domino iubente praecepti   
sunt: Euntes praedicate evangelium regni; “gratis accepistis, gratis date” – in partibus   
Esperiarum ad inluminationem Germaniae gentis in umbra mortis sedentis   
dirigere praevidimus, lucrum inde ut adportare deberes, quasi servus ille de negocio   
talenti, sicut scriptum est, fidus in futuro auctori asseras Deo fecisse. Quod quia ex   
oboedientiae munere ministerium verbi cernimus adolere et praedicationis praeconio   
populum infidelem, ut innotuisti, audivimus converti, Domini potentiae gratias referentes,   
ut ipse, a quo bonum procedit et ad agnitionem vult omnes venire veritatis,   
tibi optamus ut cooperetur et a tenebris ad lucem populum illum suae potentiae inspiratione

p. 274

reducat. Hinc enim nobis merces copiosa, credimus, quod ab omnipotente   
Domino adscribatur in caelis. “Bonum” enim “certamen”, si perseveraveris, possis cum   
apostolo dicere, “certavi, cursum consummavi, fidem servavi”. Sed ut coronam percipias   
laboris, insiste; pollicetur enim Deus perseverantibus in fine salutem. Nec   
minae terreant nec deiciant terrores, sed, fixam in Deo tenens fiduciam, veritatis   
verbum denuntia; erit enim ex adiutorio divino perfectio, tantum sit bonum in voluntate   
opus. Igitur, quantos ab errore converteris, syllabarum tuarum recensito textu   
cognovimus laeti, uberes Deo nostro gratias agentes, de lucro animarum exultamus.   
Porro pro episcopo illo, qui nunc usque desidia quadam in eadem gente praedicationis   
verbum disseminare neglexerat et nunc sibi partem quasi in parrochiam   
defendit, Carolo excellentissimo filio nostro patricio, ut eum conpescat, suadentes   
paternis litteris scripsimus. Et credimus, quod hoc vitari praecipiat. Ipse vero   
oportune inportune praedicare, quae sunt salutis, non desinas.   
Igitur Thuringis et Germaniae populo ea, quae ad animae respiciunt utilitatem   
et salutem, scribere non omisimus, inter alia, ut construant episcopia et aeclesias   
condant, iniungentes. Ipse enim, qui non vult mortem peccatoris, sed ut convertatur   
et vivat, erit in omnibus daturus incrementum.   
Deus te incolumem custodiat.   
Data pridie Nonas Decembris, imperante domno piissimo augusto Leone a Deo   
coronato magno imperatore anno octavo, post consulatum eius anno octavo, sed et   
Constantino magno imperatore eius filio anno quinto, indictione octava.

GREGORIUS SERVUS SERVORUM DEI UNIVERSO POPULO THURINGEORUM.   
Dominus Iesus Christus, filius Dei, deus verus de caelis descendit, homo factus   
est, pro nobis pati et crucifigi dignatus est et sepultus tertia die resurrexit a mortuis   
et ascendit in caelos. Discipulis etiam suis, sanctis apostolis, ait: “Euntes docete   
omnes gentes, baptizantes eos in nomine patris et filii et spiritus sancti”; ipse enim   
credentibus in se vitam aeternam promisit. Cupientes vos ergo in perpetuum nobiscum   
gaudere, ubi finis nulla est nec tribulatio nec aliqua amaritudo, sed gloria sempiterna,   
ideo fratrem nostrum sanctissimum Bonifatium episcopum ad vos direximus, ut vos   
debeat baptizare et fidem Christi docere et ab errore ad viam salutis deducere, ut   
salutem habeatis et vitam sempiternam. Sed vos ei in omnibus oboedite et sicut

p. 275

patrem vestrum illum honorate et ad eius doctrinam corda vestra inclinate, quia   
illum non pro lucro aliquo temporali conquirendo direximus, sed pro lucro animarum   
vestrarum ad vos eum misimus. Diligite ergo Deum et in nomine eius baptismum   
suscipite, quia dominus Deus noster, quod oculus hominis numquam vidit nec in cor   
hominis ascendit, praeparavit diligentibus se. lam recedite a malis operibus et agite   
bene. Non adoretis idola nec immoletis carnes, quia Deus non recipit ista. Sed in   
omnibus, secundum quod vos frater noster Bonifatius docuerit, observate et agite; et   
salvi eritis, et vos et filii vestri, in sempiternum. Facite ergo et domum, ubi debeat   
ipse pater vester episcopus habitare, et aecclesias, ubi orare debeatis, ut Deus indulgeat   
peccata vestra et donet vobis vitam perpetuam.

REVERENTISSIMO ET SANCTISSIMO FRATRI BONIFATIO COEPISCOPO   
GREGORIUS SERVUS SERVORUM DEI.   
Desiderabilem mihi a te missus Denual relegiosus presbiter attulit nuntium,   
cum te sospem narravit et ministerio, pro quo missus es, favente Deo proficere   
nuntiavit. Detulit etiam a te missas litteras, ubi indicasti, quod ager dominicus, qui   
incultus iacebat et spinarum aculeis ex infidelitate riguerat, vomerem tuae doctrinae   
exarantem semen verbi suscepit et fertilem messem protulit fidelitatis.   
In eisdem litteris quibusdam subnexisti capitulis sciscitando, qualiter teneat   
vel doceat haec sancta apostolica Romana aecclesia. Bene satis, quia beatus   
apostolus Petrus et apostolatus et episcopatus principium exstitit. Et consulenti tibi   
de statu aeclesiae non ex nobis quasi ex nobis, sed eius gratia, qui aperit os mutum   
et linguas infantium facit disertas, qualiter tenere debeas, apostolici vigoris doctrina   
edicimus.   
Igitur in primis legebatur, ut quota progenies propinquorum matrimonio copuletur.   
Dicimus, quod oportuerat quidem, quamdiu se agnoscunt affinitate propinquos, ad   
huius copulae non accedere societatem; sed quia temperantia magis, et presertim

p. 276

in tam barbaram gentem, placet plus quam districtione censure, concedendum est,   
at post quartam generationem iungantur.   
Nam quod posuisti, quodsi mulier infirmitate correpta non valuerit viri debitum   
reddere, quid eius faciat iugalis: bonum esset, si sic permaneret, ut abstinentiae vacaret;   
sed, quia hoc magnorum est, ille, qui se non poterit continere, nubat magis.   
Non tamen subsidii opem subtrahat ab illa, cui infirmitas praepedit et non detestabilis   
culpa excludit.   
De presbitero vero vel quilibet sacerdos a populo accusatus, si certi non   
fuerint testes, qui crimini inlato approbent veritatem iureiurando, erit in medio. Et   
illum testem proferat de innocentiae suae puritate, cui nuda et aperta sunt omnia;   
sicque maneat in proprio gradu.   
Nam de homine, qui a pontifice confirmatus fuerit, denuo illi talis reiteratio   
prohibenda est.   
In missarum autem sollempniis illud observandum est, quod dominus noster   
Iesus Christus sanctis suis tribuit discipulis. Accepit namque calicem et dat eis   
dicens: “Hic calix novi testamenti est in meo sanguine; hoc facite, quotiescumque   
sumitis”. Unde congruum non est, duos vel tres calices in altario ponere, cum missarum   
sollempnia celebrantur.   
De immolaticiis autem escis consuluisti, si a fidelibus superductum fuerit vivificae   
crucis signum, edi liceret an non. Illud sufficit respondere, quod beatus apostolus   
Paulus dicit: “Si quis dixerit, quia hoc immolaticium est, nolite edere propter eum,   
qui indicavit, et propter conscientiam”.   
Addidisti adhuc, quodsi pater vel mater filium filiamque intra septa monasterii   
in infantiae annis sub regulari tradiderint disciplinae, utrum liceat eis, postquam   
pubertatis inoleverint annos, egredi et matrimonio copulare. Hoc omnino devitamus,   
quia nefas est, ut oblatis a parentibus Deo filiis voluptatis frena laxentur.   
Enimvero quosdam baptizatos absque interrogatione simbuli ab adulteris et indignis   
presbiteris fassus es. In his tua dilectio teneat antiquum morem aecclesiae:   
quia, quisquis in nomine patris et filii et spiritus sancti baptizatus est, rebaptizari   
liceat minime; non enim in nomine baptizantis, sed in nomine trinitatis huius gratiae   
donum percepit. Et teneatur, quod apostolus dicit: “Unus Deus, una fides, unum   
baptisma”. Doctrinam vero spiritalem talibus studiosius ut inpertias, demandamus.   
Pro parvulis vero, qui a parentibus subtracti sunt et, an baptizati sint vel non,   
ignorant, hos ut baptizare debeas secundum patrum traditionem, si non fuerit qui   
testificet, ratio poscit.

p. 277

Leprosis autem, si fideles christiani fuerint, dominici corporis et sanguinis participatio   
tribuatur; cum sanis autem convivia celebrare negentur.   
Adiecisti etiam, quodsi pestifer morbus aut mortalitas in aecclesia vel monasteriis   
inrepserit, quos necdum tetigit, a loco fugiant, evitantes periculum. Valde fatuum hoc   
iudicatur. Non enim valet quisquam Dei effugere manus.   
In finem epistola continebat, quod sunt quidam presbiteri seu episcopi in multis   
vitiis inretiti, quorum vita in se ipsis sacerdotium maculat, et si tibi liceret cum eis   
edere aut loqui nisi qui heretici fuerint. Dicimus, ut hos ex apostolica auctoritate   
redarguendo ammoneas et ad munditiam aecclesiasticae disciplinae perducas; et si   
quidem oboedierint, salvabunt animas suas et ipse mercedem lucrasti. Verumtamen   
conlocutionem et mensam communem cum eis agere non recuses. Plerumque contigit,   
ut, quos correctio disciplinae tardos facit ad percipiendam veritatis normam,   
conviviorum sedula et ammonitio blanda ad viam perducat iustitiae. Id ipsum autem   
et in illis proceribus, qui tibi adiutorium prestant, observare debebis.   
Haec, frater karissime, ex apostolicae sedis vigore scripsisse sufficiant. De   
reliquo implorantes misericordiam Dei, ut, qui te illis in regionibus vice nostra ex   
apostolica auctoritate pergere fecit et in opacam silvam lumen veritatis per os tuum micare   
praedistinavit, opitulationis suae misericordissimum tribuat incrementum, quatenus   
de fructu operis et ipse valeas premia percipere et nos veniam peccatorum invenire.   
Deus te incolomem custodiat, reverentissime frater.   
Data X. Kalendas Decembris, imperante domno piissimo augusto Leone a Deo   
coronato magno imperatore anno decimo, post consulatum eius anno decimo, sed et   
Constantino magno imperatore filio eius anno VII., indictione decima.

p. 700

GREGORIUS EPISCOPUS, SERVUS SERVORUM DEI, DILECTIS FRATRIBUS,   
DONATO PATRIARCHAE ET EPISCOPIS ET MARCELLO DUCI ET PLEBI VENETIAE   
ET ISTRIAE.   
Quamquam ex ministerio, quod miseratione superna gerimus, quicquid provide   
deliberandum peragere absque obstaculo conveniat, verum nec frustra iudicium egisse   
[videamur], illa cupimus prosequi, quae non ad laesionem cuiusquam, sed potius   
ad immunitatem respiciant: illa satagere, unde non ex potestate divinitus concessa   
supplicia, sed praemia sperentur. Convenit enim, ut, cum unius votis paremus,   
alterius iura non fraudentur. Quia igitur missa relatione nos a Deo salvata communitas   
vestra petiit, contra Foroiulensem antistitem agentes, quod cupiat invadere   
ditionem Gradensis patriarchae, et ut numquam excedere terminum vel iura invadere   
aliena, sed nec velle in ea, quae hactenus possedisset, esse contentum: cui   
etiam in praesenti, ne atemptet ex auctoritate apostolica interdiximus; eique concessum   
palleum sub hac esse conditione, dilectissimi, sciatis; cui denuo, ne   
praesumat excedere, praecipimus. Ne ergo incuria quadam aut discidio locum   
gens eorum insidiando, ut assolet, invadat, pervigiles cavete, potius solliciti de vestra   
post divinum praesidium percogitate salute, quia illud non occasione agitur, sed ubi   
possunt, Deo eis non resistente, virtute perpetrare nituntur. Optantes vos de   
reliquo in amore domini nostri Iesu Christi pollere et ab omni immunes adversitate   
manere.   
Bene valete.

GREGORIUS SERVUS SERVORUM DEI UNIVERSIS DILECTISSIMIS   
NOBIS EPISCOPIS ET CUNCTO A DEO SERVATO POPULO VENETIAE   
SEU ISTRIAE.   
Creditae speculationis ministerium ita favente Domino studeo modigerare, ut   
numquam me negligentiae quis condemnet sive indulgendo illicita vel tollerando incongrua,

p. 701

cum scriptum sit: Terminos patrum tuorum ne transgressus fueris. Quia   
vero institutione divina quottidie imploramus, ut debita dimittat nostra Dominus, sicut   
nos pollicentes debitoribus dimittere dicimus nostris, delinquentibus ut peniteat culpas   
relaxamus, rigore servato sanctorum canonum prorsus ut gemitus lacrimarum speciali   
antidoto quasi vulnus, quod excrescit in membris, possit salvari. Dudum namque   
factus superbiae praeludium rogatus Petrus Pollensis antistes, canonica despiciens   
statuta, ab hac luce subtracto fratre nostro, Donato Gradensi presule, suam deserens   
ad eandem transiit secundam, contemnens regulas patrum atque ecclesiastica statuta;   
quare merito ab episcopali collegio esset diffinitione patrum extorris et sacerdotali   
officio nudatus, nisi eum apostolica preveniret compassio. Quod quia instruimur   
severitatem legum bonitatis indulgentia temperare et delinquentibus portum indulgere   
salutis, ad imitationem domini nostri Iesu Christi, si quis offenderit, manum porrigere   
non denegamus, ab ea in quam incidit foveam relevantes, illa interpositione, ut semper   
se curet, flendo diluere commissa, et doleat tentasse apostolica violare statuta, ut   
paenitentiae medella cicatricis possit in corde suo vestigia relinquere. Eundem   
itaque Petrum episcopum ad pristinam redire sedem beati Petri apostolorum principis,   
cuius meritis impares vices tamen dignatione superna gerimus, auctoritate praecipimus   
plurimum vestris faventes votis, ea duntaxat, sicut praemissum est, interpositione, ut   
sibi indulta non ex licentia credat, sed semper retineat memoria: nimia compassione   
fuisset concessa, et commissum anterioris perpetrati posteritas obumbret modestae   
actionis. Quamvis enim ei aditum ad suam remeandi sedem tribuamus, ut vivens   
semper doleat offendisse volumus, quatinus compunctionis stimulo sese adlacerans,   
ab erumnosa hac vita ad perpetuam non dubitet pertingere gloriam. Omnes itaque   
vos admoneo, dilectissimi fratres vel filii, ut concordes pro amore Dei absque elationis   
fuco eligere in Gradensi ecclesia praesulem debeatis, qui moribus actibusque   
polleat et ad exorandum Christum pro populo sit meritis dignus, ut suavitatis suae   
vel caritatis decoretur testimoniis postque sui consecrationem ab hac summa sancta   
Dei ecclesia pallium id est benedictionis cumulum et sui veniam et personam, ut   
sic ecclesiae Christi ornatae sacerdotibus maneant Christi domini protectione inconcussae   
subque eorum regimine Christi plebs in eius amore proficiat.   
Bene valete.   
Data Kalendis Martiis, imperante domino nostro piissimo augusto Leone a Deo   
coronato magno imperatore anno nono, post consulatum eius anno nono, sed et Constantino   
maiore imperatore eius filio anno sexto, indictione octava.